google/wiki40b huggingface dataset:
בעניין היהודים

בעניין היהודים (בלטינית: sicut judaeis) הייתה בולה אפיפיורית שהתוותה את עמדתה הרשמית של האפיפיורות ביחס ליהודים בימי הביניים ולאחריהם. הבולה הוכרזה בשנת 1120 על ידי האפיפיור קליקסטוס השני , ונועדה להגן על יהודים שסבלו במהלך מסע הצלב הראשון (כ-5,000 יהודים נטבחו בתקופה זו). הבולה אושררה מחדש על ידי אפיפיורים רבים עד המאה ה-15.
בין היתר, אסרה הבולה על נוצרים להכריח יהודים להתנצר, לפגוע בהם, לקחת את רכושם, להפריע לחגיגות החגים שלהם, לפגוע בבתי הקברות שלהם ולנדות ולהחרים אותם.
הבולה משנת 1120 לא הייתה הביטוי האפיפיורי הראשון נגד ההתעללות ביהודים. בשנת 1065, למשל, האפיפיור אלכסנדר השני כתב לבראנז'ה, השליט החילוני של נרבון בימי ביניים ולבישוף העיר, ושיבח אותם על שמנעו את הטבח ביהודים במחוז שלהם, והזכיר להם שאלוהים לא מאשר שפיכת דם. גם בשנת 1065 נזף אלכסנדר בלנדולף ה-6  מבנוונטו "שאין להמיר את היהודים בכח."

תמצית הבולה

"אין על [היהודים] לסבול שום דעות קדומות. אנו מתוך הצניעות והאדיקות הנוצרית והשמירה על עקבות הזיכרון המאושר שלנו, שהניחו בפנינו קודמינו, האפיפיורים הרומיים קליקסטוס, אאוגניוס, אלכסנדר, קלמנט, מודים על עתירתם ומעניקים לה את הגנת הבאקלר שלנו.
אנו מצווים ששום נוצרי לא יכפה עליהם להיטבל, בין אם בחוסר נכונות או סרבנות, או על ידי אלימות. אך, ברגע שאחד מהם בוחר מרצונו ולמען האמונה, להימלט אל הנוצרים, ברגע שהבחירה שלו הפכה לברורה, עליו להתקבל כנוצרי ללא קטרוג. שכן, הנטבל לא מרצון איננו מאמין באמת כפי הנדרש על-מנת להיטבל כראוי כנוצרי.
בנוסף, אל לנוצרי להניח [שביכולתו]... לפגוע בהם, או לגזול רכושם באלימות, או לשנות מנהגיהם הטובים, בכל מקומות מושבם. מעבר לכך, בחגיגותיהם אל לאיש לטרדם בשום אופן, לא באלות ובאבנים, ואסור לנסות לדרוש או לסחוט מהם שירותים שהם לא חייבים לו, פרט לאלה [לשירותים] שהם כבר רגילים לבצע מפעמים עברו.
... אנחנו מצווים... כי אין להשחית או לצמצם בתי קברות יהודים, גם לא להוציא גופות מקברים לאחר שנקברו במטרה להרוויח כסף.
כל המפר צו זה... יענש בנידוי, אלא אם כן יכפר על מעשיו מידה כנגד מידה."
ויליאם רדפילד

ביוגרפיה

רדפילד נולד באולבני שבניו יורק ובשנת 1867 עבר עם משפחתו לפיטספילד שבמסצ'וסטס. הוא התחנך בבתי ספר ציבוריים ועל ידי מורים פרטיים בביתו. עיסוקיו הראשונים היו בסניף הדואר העירוני ומאוחר יותר סוכן מכירות בחברה לייצור נייר. בהיות בן 19 עבר לעיר ניו יורק והחל לעבוד בתחום הדפוס. בשנת 1883 עבר לעיסוקים בתחומי מסחר וביטוח.
בשנת 1896 היה רדפילד ציר לוועידת המפלגה הדמוקרטית הלאומית שהתכנסה באינדיאנפוליס. באותה שנה התמודד מטעמה ללא הצלחה לבית הנבחרים של ארצות הברית. בין השנים 1902–1903 שימש מנהל העבודות הציבוריות בברוקלין. בשנת 1911 נבחר מטעם המפלגה הדמוקרטית כחבר בית הנבחרים. כעבור שנה הציג מועמדותו בבחירות הפנים-מפלגתיות לקביעת מועמד המפלגה לתפקיד סגן נשיא ארצות הברית. אי הצלחתו הביאה להחלטתו להתמודד לכהונה נוספת בבית הנבחרים. בשנת 1913 סיים כהונתו, אך מונה על ידי הנשיא וודרו וילסון למזכיר המסחר בממשלו.
רדפילד היה הראשון לכהן בראש מחלקת המסחר, אשר הופרדה לראשונה ממחלקת המסחר והעבודה. בתפקיד זה כיהן עד התפטרותו ב-1919. לאחר מכן עסק בבנקאות ובביטוח בניו יורק ובברוקלין.
נפטר בשנת 1932 ונקבר באולבני.
גנדי פיש

ביוגרפיה

גנדי פיש נולד בסימפרופול. בשנת 1992 הוא סיים במקום ה-14 באליפות העולם לנוער. בשנת 1994 הוענקה לו דרגת אמן בינלאומי. בשנת 1996 הוא סיים במקום השביעי באליפות אוקראינה.
בשנת 2001 הוא היגר לגרמניה. בשנת 2005 בתחרות בגרמניה בבד-צבישנן הוא סיים במקום השני (ניצח ארקדי רוטשטיין, לב גוטמן היה שלישי). באליפות גרמניה שנערכה בשנת 2005 הוא סיים במקום השלישי. 
בשנת 2007 הוענקה לו דרגת רב אמן.
הוא השתתף באליפות אירופה למועדונים כחלק מקבוצת מועדון של העיר ברמן.
המכלול (אתר אינטרנט)

רקע

בשנת 2014 ייסד יוסף קמינר את המכון לאוריינות וידע כהלכה, אשר במסגרתו יופק האתר. לדברי קמינר האתר נועד לשמש את ציבור שומרי התורה, ובמיוחד את הציבור החרדי, שנמנעים בחלקם משימוש בוויקיפדיה בשל בעיות צניעות, היחס לאבולוציה, אזכורים לתאריכים או תקופות הסותרות את גיל העולם על פי התורה, ועוד. בנוסף, יוצרי האתר מציינים באתר שהמכלול שואף להיות "המיזם ליצירת האנציקלופדיה היהודית הגדולה ביותר בהיסטוריה, הכוללת את כלל הערכים התורניים, את כלל ערכי היהדות ותולדות עם ישראל, וכן את כלל הידע האנושי הקיים בכל תחומי החולין — בלשון נקייה ובהתאם להשקפה יהודית".

זיקה לוויקיפדיה העברית

נכון ל-15 ביולי 2019 הכיל אתר "המכלול" 201,263 ערכים, כ-81% מהערכים שנמצאו בוויקיפדיה העברית. עם זאת, למעלה מ-48,000 מהערכים במכלול הפנו ל'דף טיפול' או 'דף מותאם' המודיע כי הערך דורש תיקון ולא ניתן להציג את כולו, כך שבפועל מספר הערכים המלאים קטן בהרבה מהמספר הרשמי. מדי יום יובאו לאתר מוויקיפדיה העברית בסביבות אלף ערכים.
בעוד שהתוכן בוויקיפדיה העברית עובר אלפי עדכונים והרחבות מדי יום, רוב השינויים שנעשו בערכי הוויקיפדיה העברית לא מעודכנים בערכים המקבילים באתר המכלול משום שהאתר לא נועד לקבל עדכונים לא מסוננים באופן אוטומטי. עם זאת, חלק מהשינויים שמבוצעים בערכי הוויקיפדיה העברית עשויים להתווסף גם לאתר המכלול לאורך זמן כאשר עורכים רשומים באתר המכלול יעתיקו אל האתר את התוכן החדש באופן ידני.
כל תוכן באתר שיובא במקור מהוויקיפדיה העברית מוגש תחת הרישיון החופשי CC-BY-SA. זכויות היוצרים של כל יתר תוכני האתר שמורות למכון לאוריינות וידע כהלכה.

שיתוף פעולה עם מסנן "נטפרי"

החל מיולי 2018 משתמש בסנן "נטפרי" המבקש לצפות בערך באתר ויקיפדיה העברית, מנותב לערך מקביל באתר המכלול, כאשר הערך קיים שם. ההעברה של כל הגולשים עם מסנן "נטפרי" לערכי המכלול סייעה להגדיל באופן משמעותי את כמות קוראי האתר, וכתוצאה מכך הגדילה גם באופן משמעותי את דירוג האתר על פי אלכסה.
אוסטין קימברלי

אוסטין קימברלי

דגם ה-"אוסטין קימברלי" התבסס על דגם ה- "אוסטין 1800" (דגם קוד: BMC ADO17) שיוצר ב-בריטניה בין השנים 1964–1975 על ידי קונצרן הרכב "The British Motor Corporation Limited (BMC)".
בנוסף להרכבתו באוסטרליה, דגם ה-"אוסטין קימברלי" הורכב ב-ניו זילנד.
מחירו של "אוסטין קימברלי" בהשקה, בשנת 1970, ב-ניו זילנד עמד על 2,888 דולר (דגם תמסורת ידנית), ו-3,148 דולר (דגם תמסורת אוטומטית).
תאוצת דגם "אוסטין קימברלי" בין 0-100 קמ"ש היא 12,9 שניות (לדגם תמסורת ידנית).
תאוצת דגם "אוסטין קימברלי" בין 0-100 קמ"ש היא 15,5 שניות (לדגם תמסורת אוטומטית).

Austin Tasman

במקביל ליצור דגם ה-"אוסטין קימברלי" באוסטרליה ובניו זילנד, יוצר דגם כמעט זהה ל-"אוסטין קימברלי", באוסטרליה ובניו זילנד. 
הדגם היה קרוי "Austin Tasman"  (יוצר על ידי חברת המכוניות הבריטית "מוריס" (Morris Motors), חברת בת של "British Motor Corporation"). 
מנוע דגם ה-"Austin Tasman", מנוע 6 צילינדרים, 2,224 סמ"ק, הפיק 102 כ"ס, (מאייד אחיד).
שמואל עזראן

ביוגרפיה

נולד במרקש שבמרוקו לשמחה ולרב מרדכי עזראן, בן למשפחת רבנים ודיינים. למד אצל אביו ואצל רבני מרקש. כשבגר עסק במסחר עם אביו.
בשנת 1907 (ה'תרס"ז) כשהיה בן 40 עלה לארץ ישראל עם אביו והשתכן ביפו. בשנת 1926 (ה'תרפ"ו) עבר לירושלים והצטרף לישיבת המקובלים בית אל.
שימש כר"מ וכראש הישיבה של העדה המערבית "טובי ישבעו".
בתרפ"ח מונה לשמש כאב בית הדין של העדה המערבית בירושלים.
נפטר ב-19 בינואר 1956 (ו' בשבט ה'תשט"ז) ונקבר בהר המנוחות בירושלים.

משפחתו וצאצאיו

נישא לריקה אסתר (סטיטה) בן יאיר (1969-1878). לבני הזוג נולדו שלוש בנות ובן. בנו הרב נסים דוד עזראן, הוא חותנו של הרב מרדכי אליהו, שהקים את ישיבת "בית שמואל ואהל מרדכי" הקרויה גם על שמו. 
בתו שמחה היא אמו של יוסי בן אהרון.
מרטין לורנס

ביוגרפיה

לורנס נולד בפרנקפורט שבגרמניה, בזמן שאביו הוצב שם בזמן שירותו בצבא ארצות הברית. כשלורנס היה בן 7, אביו עזב את הצבא ומשפחתו חזרה ללאנדובר, מרילנד. בנעוריו נהג לקיים קרבות איגרוף ידידותיים עם חבריו, ובבית הספר נהג לספר בדיחות במהלך השיעור . בסיום לימודיו החל להופיע בערבי "מיקרופון פתוח", וכשראה שהדבר מצליח לו, החליט לעבור לקליפורניה.
כשהגיע לקליפורניה, מצא מיד את מקומו במועדון סטנד-אפ מצליח. בהמשך לורנס השתתף בשעשועון מוזיקה מצליח, אך הפסיד בשלב הגמר. למרות שהפסיד, מנהלי הרשת הציעו לו תפקיד בקומדיית מצבים של הרשת, שם שיחק במשך שנה. לאחר מכן שיחק כ-3 שנים בתפקידים משניים בסרטים (בין היתר ב"עשה את הדבר הנכון" של ספייק לי), עד שב-1992 הציעו לו להיות מנחה בתוכנית הסטנד אפ "דף קומדי ג'ם", שם הנחה במשך שנה והיה המנחה הראשון של התוכנית. באותו הזמן, רשת FOX הציעה לו לככב בתוכנית קומדיית מצבים על פי חייו, בה כיכב כ-5 שנים בשם "מרטין" שזכה להצלחה. 
בשנת 1994 הנחה תוכנית אחת של "סאטרדיי נייט לייב". 
בשנת 1995 עשה את הפריצה הגדולה שלו בסרט "בחורים רעים". שנתיים לאחר מכן שיחק בסרט "אין מה להפסיד", וב-1999 כיכב בלהיט "הנוכל המבריק" של הבמאי לס מייפילד. 
בשנת 2000 שיחק בשובר-הקופות "ביג מאמא" וב-2001 שיחק בסרט "האביר השחור", וב-2003 שיחק בסרט ההמשך המצליח ל"בחורים רעים" (בחורים רעים 2). ב-2005 שיחק בלהיט "ריבאונד". בשנת 2006 שיחק בסרט ההמשך שובר הקופות ל"ביג מאמא", ובשנת 2007 שיחק בסרט "שימו גז". 
בשנת 2011 שיחק בסרט ההמשך השובר קופות ל"ביג מאמא" וחזר לגלם את אחד התפקידים הידועים שלו כבלש מרקוס ברנט בסרט "בחורים רעים 3" שייצא לאקרנים בינואר 2020.
סמי אג'יי

קריירה

אג'יי גדל בקבוצת הארטס אוף אוק מהעיר אקרה הגנאית, ובשנת 2005 הגיע לישראל וחתם במועדון ספורט אשדוד. בעונת 2007/2008 אשדוד שקלה לשחרר את אג'יי מהקבוצה עקב יכולת חלשה, אך לבסוף החליט המאמן אלון חזן להשאירו בסגל הקבוצה. בעונה שלאחר מכן שוחרר וחזר לקבוצת הארטס אוף אוק. ב-2013 עזב את המועדון. 
את הופעת הבכורה שלו בנבחרת גאנה ערך אג'יי בשנת 2001. אג'יי העפיל עם נבחרת גאנה למונדיאל 2006, אך עקב סכסוך עם המאמן, צפה בכל המונדיאל מן הצד ולא שותף באף משחק.
Red (שיר)

רקע וכתיבה

השיר נכתב על ידי טיילור סוויפט לבדה, והופק על ידה ועל ידי נייתן צ'פמן ודן האף. השיר הוא שיר בסגנון הקאנטרי. איגוד תעשיית ההקלטות האמריקאי העניק לשיר את תואר הפלטינה הכפולה, על סך מכירות של כשני מיליון עותקים במדינה.
כמו כן, זכה השיר בשני פרסי BMI, בטקס שהתקיים בשנת 2014.

וידאו קליפ

הווידאו קליפ המלא שיצא עבור השיר הועלה לערוץ היוטיוב של טיילור סוויפט ב-3 ביולי 2013. הקליפ מכיל בתוכו קטעים מתוך מופע שקיימה במסגרת סיבוב ההופעות השלישי שלה, "The Red Tour".
נכון לאפריל 2019, מונה הצפיות של הקליפ עומד על כ-164.5 מיליון צפיות.
דיירים (אתר אינטרנט)

דיירים הוא אתר אינטרנט ורשת חברתית מקוונת ייעודית לניהול בניינים משותפים. האתר שהוקם בשנת 2008 משמש כלי עזר לניהול ועד בית  ורשומים בו 1800 ועדי בתים בפריסה ארצית (מאי 2012). האתר בתשלום ומנוהל על ידי חברת דיירים אונליין בע"מ.
האתר חלוץ בתחומו ומסתמן כתופעה חברתית, והוא ממשיך וגדל בקצב מהיר.

הקמת האתר והתפתחותו

האתר הוקם כסטארט-אפ על ידי קבוצת אנשי מחשבים לצרכים עצמיים. היוזמים זיהו את הצורך באתר כזה מתוך רצון לייצר שקיפות בהתנהלות ועד הבית בו גרו. הם יצרו ממשק שיאפשר לכלל הדיירים בבניין לצפות בדוחות הכספיים של הבניין ולדווח על כל תקלה רלוונטית. ועד הבית המכהן נרתם לעניין והחל להזין את הנתונים במערכת והדיירים גילו מעורבות ועניין בנעשה בבנין. לאחר הרצתו, החל האתר להאפשר גם לוועדי בתים אחרים להרשם אליו ולנהל בו את ענייניהם. 
המיזם הוקם בהשקעה כספית נמוכה ללא מקורות חיצוניים והתבסס על עבודתם של המייסדים שהם בעלי האתר.
האתר הפך מסחרי בסוף שנת 2010 כאשר החל לתת את שירותיו בתשלום גם לחברות ניהול בניינים. בשנת 2011 השיק האתר שירות, לראשונה בישראל, המאפשר תשלום דמי ועד הבית בכרטיס אשראי ישירות לחשבון הבנק של הוועד. בשנת 2012 החל האתר לגבות דמי מנוי מוועדי הבתים המשתמשים בו, בגובה של 1.5 ש"ח לדייר לחודש.

מאפייני הרשת

כל בניין פותח "אתר בית" וכל דייר בו רשום כמשתמש עם סיסמה המאפשרים לו גישה לצפייה בנתוני הבניין שלו. עדכון נתונים אלה הכוללים גביה והוצאות, מבוצע על ידי הגזבר, ועד הבית או חברת הניהול.
האתר מתנהל בדומה לפייסבוק עם התראות למייל האישי של הדיירים במגוון תחומים. כל דייר יכול לשלוח עדכון על תקלה בבניין וביכולותו לעקוב אחר סטאטוס הטיפול בה. לדיירים ניתן לבצע הצבעות וריטואליות ולקבל החלטות אספת הדיירים ללא צורך לכנס את כלל הדיירים. באפשרות הדיירים לנהל לוחות זמנים של חדרי דיירים ואירועים. באתר יש פינת מומחה עם כתבות קשורות ומאמרים רלוונטיים של אנשי מקצוע.
האתר משמש כמקור המידע לדיירים על הנעשה בבנין. לראות היקף ההוצאות מול הכנסות, למי יש חובות לקופת הוועד ולצפות גם במסמכים וחוזים עליהם חתום ועד הבית. קיימת אפשרות להפיק דוחות אוטומטיים: פילוח הוצאות, דוח תקופתי ותזרים מזומנים לניהול התקציב.

גביה

שירות הגביה הוא פרי של שיתוף פעולה בין אתר דיירים ובין חברת ישראכרט וחברת הסליקה הגדולה וריפון.
מערכת זו אינה דורשת פעילות גביה על ידי ועד הבית, הדייר מכניס את פרטי כרטיס האשראי באתר, לאחר שקיבל מהמערכת בדוא"ל תזכורת לתשלום בגין חוב, הכסף עובר לחשבון הוועד ובמקביל נרשם התשלום בטבלת הגביה של הבניין ויוצאת הודעת אישור תשלום לדייר. שירות זה מחויב בעמלת סליקה בשיעור 2.5%.
פרגננולון

שימושים

רוב המחקרים על ההורמון פרגננולון בוצעו בשנים 1940-1950. כיום חוזרת ההתעניינות בהורמון וישנם מחקרים חדשים.
במחקר שבוצע בשנת 1995 התוצאות הראו קשר בין חוסר בפרגננולון לבין פגיעה ביכולת הלמידה והזיכרון.

במחקר אחר שבוצע על עכברים, נמצא שעכברים שהוזרק להם פרגננולון ביצעו משימות קוגניטיביות בהצלחה רבה הרבה יותר מעכברים שלא הוזרק להם.
כמו כן בוצע מחקר הקושר את נתינת ההורמון פרגננולון ועוד הורמונים סטרואידיים לעלייה במסת העצם.

בנוסף לזיכרון, רמות נמוכות פרגננולון בדם הן גם גורם אפשרי לדיכאון. במחקר שביצע ה-NIH נמצא שבאנשים הסובלים מדיכאון נמצאות רמות נמוכות באופן משמעותי של פרגננולון בדם.
רקוויאם (ברוקנר)

הרקוויאם ברה מינור של ברוקנר (WAB 39) היא יצירה פרי עטו של המלחין האוסטרי אנטון ברוקנר לטקסט הרקוויאם הקתולי. היצירה, שהולחנה בשנת 1848 היא אחת היצירות המוקדמות ביותר של המלחין, וככל הנראה הניסיון המוקדם ביותר שלו לכתוב יצירה תזמורתית גדולה. היצירה לא זכתה מעולם להצלחה גדולה והיא נחשבת לאחת היצירות הנשכחות של ברוקנר ולהלחנה נשכחת של הרקוויאם.

היסטוריה

בשנת 1848 היה ברוקנר תלמיד מוזיקה ונגן עוגב לעת מצוא במנזר סנט פלוריאן. באותה השנה נפטר חברו הקרוב פרנץ זיילר, ובצוואתו הוריש לברוקנר פסנתר מסוג בזנדורפר. ברוקנר הלחין רקוויאם לזכרו של זיילר, שבוצע לראשונה ביום השנה לפטירתו, ב-15 בספטמבר 1849, במנזר סנט פלוריאן. הייתה זו אחת היצירות המוקדמות ביותר של ברוקנר בן ה-24, וככל הידוע, היצירה התזמורתית הגדולה הראשונה שלו.
היצירה לא זכתה להצלחה גדולה, וגם לאחר פרסומו של ברוקנר, כמה עשרות שנים לאחר מכן, היא לא נחשבה לאחת מיצירותיו החשובות. עד היום היצירה לא מבוצעת תכופות באולמות הקונצרטים ולא זכתה למספר הקלטות מרשים. עם זאת, ביצירה ניכרות יכולת שליטה בתזמורת ובשלות מוזיקלית מרשימה. ברוקנר עצמו, שהיה בעל ביקורת עצמית מפותחת, התייחס ליצירה זו שנים לאחר מכן במילים: "לא רע!".

היצירה

היצירה כתובה בסגנון של "קלציזם וינאי" וניכרות בו השפעות של כרוביני ובעיקר של מוצרט. זמן ביצוע ממוצע של היצירה הוא כ-35 דקות.
הרכב היצירה הוא ארבעה סולנים (סופרן, אלט, טנור ובס), מקהלה מעורבת של ארבע קולות ותזמורת הכוללת: 3 טרומבונים, קרן אחת, סקיצת כלי קשת ועוגב.
שטוקהורן

גאוגרפיה

שטוקהורן הוא ההר הצפון-מערבי ביותר באלפים הברניים. הוא חלק מהאזור הנקרא "טרום האלפים" (Pre-Alps), המשתרע לאורך 13 קילומטר וכולל את שכבות ההרים הנמוכות יותר, המתחיל בשפלה השווייצרית ומגיע עד לרכס המרכזי. ההר אינו חלק מרכס הרים ועומד לבדו בין הרכסים ניזן-אלבריסטהורן (המתחיל על אגם תון בהר ניזן (2,362) ועולה בהדרגה דרך ההרים פרומברגהורן (2,394) הוניזן (2,454) מאנליפלואה (2,652) גסור (2,708) ועד להר אלבריסטהורן (2,764) שצופה על העיירה לנק בסמיכות להר וילדשטרובל שברכס המרכזי) וגאנטריש-שאפברג (המהווה את הרכס הצפוני ביותר באלפים הברניים ומתחיל ליד העיר תון בהר גאנטריש (2,175) וממשיך לאורך עמק זימן דרך ההרים מרה (2,087) שאפארניש (2,107) קייזראג (2,189) עד לסיומו בהר שאפברג (2,239) ליד אגם גרוייר (Lake of Gruyère) בשפלה השווייצרית).
מצידו הדרומי חולש ההר על עמק זימן (Simmental) צדו המזרחי צופה על אגם תון והעיר תון, צדו הצפוני מתמזג אל תוך השפלה השווייצרית ובצדו המערבי נמצא הר גאנטריש.
למרגלות ההר מדרום בעמק זימן שוכנת העיירה ארלנבאך בזימנטל (Erlenbach im Simmental), ולמרגלותיו מצפון לפני העיר תון נמצאת העיירה אמזולדינגן (Amsoldingen).

תיירות

ניתן להגיע כמעט עד פסגת ההר באמצעות רכבל, שהוקם בשנת 1969, ותחנתו הראשונה היא בעיירה ארלנבאך בזימנטל, משם ניתן להמשיך במנהרה באורך 70 מטר, הנגישה גם לכיסאות גלגלים ועגלות, אל המרפסת הפנורמית שנפתחה בשנת 2013, וממנה ניתן לראות מצד אחד את רכס היונגפראו, הכולל את ההרים מנך, אייגר, שרקהורן ועוד, ומן הצד השני את אגם תון ואת עמק נהר ארה, וכן את העיר אינטרלאקן ואת הרי היורה. בעת ראות טובה ניתן לראות אפילו את אזור היער השחור.
בפסגת ההר ישנה מסעדה, והיא נקודת התחלה למספר מסלולי הליכה. בצדו המערבי של ההר נמצא אגם אוברשטוקנזה (Oberstockensee) בגובה 1,650 מטר, ועל צדו הדרומי אגם הינטרשטוקנזה (Hinterstockensee) בגובה 1,550 מטר, שניהם מפורסמים בכמות הדגה המצויה בהם ומהווים מוקד משיכה לדייגים. נחל תת-קרקעי מחבר בין שני האגמים.

ספורט

החל משנת 2004 מתקיים בהר אחת לשנה, בחודש יולי, 'מרוץ חצי המרתון שטוקהורן' המתחיל בעיירה אוברוויל בזימנטל (Oberwil im Simmental), ומסתיים בפסגת ההר. הפרש הגבהים לאורך 21.5 הקילומטרים הוא 1,353 מטר.
סופיה, נסיכת הוהנברג

ביוגרפיה

סופיה נולדה ב-21 ביולי 1901 בטירת קונופישטה, 50 ק"מ מדרום לפראג. אביה היה פרנץ פרדיננד, ארכידוכס אוסטריה ואמה הייתה סופיה, דוכסית הוהנברג. היא הייתה בתם הבכורה. חרף העובדה שאביה היה יורש העצר של האימפריה האוסטרו-הונגרית, ואמור היה לרשת את התואר קיסר אוסטריה ומלך הונגריה עם מותו של הקיסר המזדקן פרנץ יוזף הראשון, הרי שסופיה ואחיה היו מנושלים מכל זכות לרשת את הכתר, כיוון שהוריהם היו נשואים בנישואים מורגנטיים. סופיה ירשה עם לידתה את התואר "דוכסית הוהנברג" מאמה. 
הוריה צפו עבור ילדיהם חיים נורמליים ורגילים של אצולה כפרית. סופיה העידה מאוחר יותר שהם חינכו אותם לדעת שהם אינם מיוחדים. הם השקיעו בהם זמן רב, ופרנץ פרדיננד שמח במיוחד על כך שסופיה תוכל להינשא בעתיד לגבר שהיא תאהב ולא בנישואים פוליטיים לבן אצולה. ב-28 ביוני 1914 נרצחו הוריה ביריות בידי קבוצת לאומנים בוסנים וסרבים, רצח אשר הוביל למלחמת העולם הראשונה. אחד הקושרים, נדלקו צ'ברינוביץ', שלח מכלאו מכתב אל סופיה ואחיה ובו ביקש את סליחתם על שגזל מהם את הוריהם. אחיה של סופיה הדוכס מקסימיליאן, כתב מכתב תשובה בו הודיע לצ'ברינוביץ' שהוא סולח לו. סופיה חתמה על המכתב, אולם האח השלישי, הנסיך ארנסט סירב לחתום. 
סופיה ואחיה עברו לידי ידיד של הוריהם, ולאחר מכן לידי סבתם החורגת הארכידוכסית מריה תרזה. שר הטקס הקיסרי הנסיך ממונטנובו, אשר היה אויב מושבע של פרנץ פרדיננד וסופיה, דאג גם להשפלתם של שלושת היתומים שלהם. הוא דאג שייאסר עליהם להשתתף בלוויה, ואף ניסה ללא הצלחה לאלץ אותם לשלם את העלות שלה מכספי הירושה שלהם. בעקבות סיום מלחמת העולם הראשונה ב-1918, ביטול המונרכיה ופירוק האימפריה האוסטרו-הנגרית, הוחרמו מרבית נכסיהם בידי ממשלת צ'כוסלובקיה, והם עברו לגור בטירת ארססטן בדרום אוסטריה. ב-8 בספטמבר 1920 היא נישאה לרוזן פרידריך פון נוסטיץ-רייניך, וילדה לו ארבעה ילדים. בעקבות האנשלוס נעצרו שני אחיה ונשלחו לדכאו. היא ובעלה שרדו את מלחמת העולם השנייה בשקט, אם כי רבים מנכסיהם הוחרמו. הוא מת ב-1973, ולאחר מכן חיה סופיה חיים שקטים באוסטריה, וטופלה בידי נכדיה. ב-1981 היא ביקרה בקונפישטה, שישים שנה לאחר שעזבה אותה. היא נפטרה בעיר טאנהאוזן שבאוסטריה ב-27 באוקטובר 1990 בגיל 89.
באחד מפרקי הסדרה "אינדיאנה ג'ונס הצעיר", אינדיאנה ג'ונס נפגש עם סופיה בווינה.
חואן פבלו סורין

קריירת מועדונים

סורין החל את הקריירה שלו בקבוצת ארחנטינוס ג'וניורס הארגנטינאית, הידועה כחממה לשחקנים צעירים. ב-1995 נרכש על ידי יובנטוס, אך לאחר שזכה לשחק אך מעט, חזר במהרה לארגנטינה והחל לשחק במועדון הפאר ריבר פלייט. בריבר פלייט שיחק סורין ארבע שנים במהלכן זכה עם קבוצתו בארבע אליפויות, גביע הליברטדורס ובסופרקופה סודאמריקנה.
בשנת 2000 נרכש סורין על ידי הקבוצה הברזילאית קרוזיירו, בה שיחק שנתיים וזכה לפופולריות רבה בקרב האוהדים. ב-2002 עבר ללאציו האיטלקית. לאחר שגם ניסיון זה באיטליה לא עלה יפה הושאל סורין לברצלונה במהלך העונה. ב-2003 שיחק בפריז סן ז'רמן, עד אשר חזר לקרוזיירו. חזרה זו הייתה קצרת מועד במיוחד שכן עוד לפני שהעונה החלה נמכר לויאריאל הספרדית, בה כיכב שנתיים. ב-2006 עבר לשחק בהמבורג, בה שיחק עונה אחת. הוא סבל מפציעה שהשביתה אותו לתקופה ממושכת ולא הצליח להרשים בקבוצה. בתום העונה החליטה הקבוצה לשחררו והשחקן ניהל מגעים עם מספר קבוצות, עד אשר חתם בקרוזיירו הברזילאית בה שיחק בעבר ונחשב לאחד מחביבי הקהל. בקרוזיירו הוא שיחק משחק אחד בלבד, בטרם הודיע על פרישה עקב פציעה.

נבחרת ארגנטינה

סורין שימש כקפטן הנבחרת הצעירה של ארגנטינה כאשר זו זכתה בגביע העולם לנוער ב-1995. הכשרון הרב שהפגין בטורניר זה משך את עיניהם של ציידי הכשרונות של יובנטוס ופתח את קריירת המועדונים הבינלאומיים שלו. באותה שנה (14 בפברואר 1995) זומן לראשונה לנבחרת הבוגרת במשחק ידידות מול בולגריה.
סורין היה חבר בסגל ארגנטינה במונדיאל 2002 ובבא אחריו, שם שימש אף כקפטן. במהלך כהונתו כקפטן הנבחרת עלו שמועות שסורין אחראי לאי זימונו של חואן סבסטיאן ורון, בין השניים קיים ריב שאת ביטויו ניתן היה לראות במהלך משחק ליגת האלופות בין ויאריאל לאינטר.
סורין נמנה מבין עשרת השחקנים הארגנטינאים עם מספר ההופעות הגדול ביותר במדי הנבחרת.
ב-29 ביולי 2009, כשהוא בן 33, פרש סורין מכדורגל.

חייו האישיים

סורין ידוע באהבתו לפילוסופיה, הוא שידר בעבר תוכנית לילה ברדיו וכתב ספר שהכנסותיו יועדו לבניית בית חולים לילדים בארגנטינה.
ליל קוטב

ליל קוטב הוא תופעה המתרחשת בחוגים הארקטיים כאשר הלילה אורך יותר מ-24 שעות. התופעה ההפוכה לכך היא שמש חצות כאשר השמש לא יורדת מקו האופק למשך פרקי זמן ארוכים.
משך הזמן שבו השמש מתחת לקו האופק עשוי לנוע מ-20 שעות באזורים בסביבת חוגי הקוטב, ועד 179 יום בשנה בקטבים עצמם. אמנם לא כל משך הזמן נחשב לליל קוטב מוחלט הואיל ואור חיצוני רב מתקבל כתוצאה מאפקט השבירה. ניתן אם כן להבין שזמן השמש מעל האופק בקטבים יהיה 186 ימים בשנה. ההסבר לא-סימטריה המספרית במקרה זה הוא בכך שהימים שבהם השמש נמצאת בצורה חלקית מעל קו האופק, נספרים כימי אור ולא כלילה.

השפעות אנושיות

התקופות שבהן קיימת תופעה זו עשויות לעורר דיכאונות באנשים הגרים באזורים הללו. אנשים הסובלים מדיכאון עונתי רגישים לכך במיוחד, ובצורה דומה נראה שזו אחת הסיבות לריבוי מקרים של סינדרום סוליפסיזם.
תומר מרדכי

ביוגרפיה

מרדכי גדל בשכונת רמת אביב בתל אביב, והצטיין בתחום הטכנולוגי, באלקטרוניקה ובמחשבים. הוא התגייס למשטרת ישראל במסגרת שירות חובה במשטרה (שח"מ) בנובמבר 2001, ושובץ בתחילה ליחידה טכנולוגית, אך בעקבות בקשתו הועבר ליחידת סיור.
ב-1 באפריל 2002 הוצב מרדכי עם שני שוטרים נוספים במחסום ברחוב הנביאים פינת דרך חיל ההנדסה (דרך בר לב). בשעה 20:45 בערך הוא הבחין ברכב שנעצר בדרך חיל ההנדסה, לפני הפנייה לרחוב הנביאים, כשחציו על המדרכה וחציו על הכביש. מרדכי חשד ברכב, וניגש לבדוק אותו, אך הנהג ברח מהרכב, ואז נשמע קול פיצוץ עז. מן הפיצוץ נהרג מחבל שישב ברכב, ומרדכי נפצע באופן אנוש. הוא הובהל לבית החולים שערי צדק, שם נפטר מפצעיו.
בנוסח עיטור המופת שהוענק למרדכי לאחר מותו, נכתב כי "מנע בגופו פיגוע תופת בירושלים וגילה ערנות, יוזמה ואומץ לב הראויים לשמש מופת."
בן תשע-עשרה היה תומר מרדכי בנפלו. הוא נקבר בבית העלמין הצבאי קריית שאול בתל אביב.
דוד איינהורן (משורר)

קורות חיים

דוד איינהורן נולד בעיירה קַרליץ (קאַרעליטש) שברוסיה הלבנה, בנו של רופא צבאי בצבא הרוסי. בגיל 13 החל את כתיבתו בעברית, ואף פרסם כמה שירי ביכורים עבריים. בנעוריו הצטרף לחוגי "הבונד", היידישיסטים, זנח את הלשון העברית והתמסר לכתיבת שירה ביידיש. הוא נעצר ברוסיה כפעיל מחתרתי של ה"בונד", וישב במאסר כחצי שנה.
לאחר שחרורו מבית הסוהר ברוסיה, הפך דוד איינהורן למשורר יהודי נודד. הוא חי בשווייץ, בפולין, בגרמניה ובצרפת. ישב בוורשה, בברלין ובפריז, ופרסם בבמות המרכזיות של ספרות היידיש משירתו. בשנת 1935 היה ממיסדי ועד להגנת היידיש עם נפילת פריז בידי הנאצים, בשנת 1940, הצליח איינהורן להימלט לאמריקה, והשתקע בניו יורק. בשנות ישיבתו בניו יורק היה משתתף קבוע בעיתון היידיש הנחשב "פארווערטס" ("קדימה").
דוד איינהורן הרבה לכתוב לילדים, הן סיפורת והן שירי ילדים ביידיש. כן כתב אגדות לילדים, שבהן שילב גם קצת מתולדות העם היהודי. שירתו נחשבת לפותחת תקופה בשירת היידיש – תקופת השירה הרומאנטית המאוחרת. בראשית כתיבתו הרבה לכתוב אלגיות, אך לימים נדרש גם לנושאים יהודיים לאומיים.
איינהורן פרסם כעשרים כרכי שירה, אגדה וסיפורת ביידיש. לעברית תורגמו רק שירים ספורים משלו, על ידי שמשון מלצר.
מות סארדאנאפאלוס

תיאור

הציור מבוסס על אחד משיריו של לורד ביירון, מהתנועה הרומנטית, תנועה שצמחה בשלהי המאה השמונה עשרה ורווחה עד מחציתה של המאה התשע עשרה. הדרך המקובלת להגדיר את הרומנטיקה היא על דרך השלילה: התנועה מהווה את הריאקציה להלך הרוח ששלט בכיפה הפוליטית, האינטלקטואלית והאמנותית – עידן הנאורות.
השיר מתאר את הסיפור על המלך האשורי סארדאנאפאלוס (אשורבניפל), שהעלה את ארמונו בלהבות, באקט של טירוף, בעת שעירו נינוה הייתה תחת מצור, ושהורה להרוג ולהרוס הכל. גישתו הייתה שאם יהרגו אותו אז הוא ייקח את כולם עמו.
הסצנה החזקה במישור הראשון שמופיעה בה האישה העירומה שעומדים לשסף את גרונה מעמידה את הצופה בהלם. המלך, עומד במישור האחורי ומסתכל על האירוע נראה כאילו נמצא במקום שונה, אינדיבידואלי, ייחודי משאר הקבוצה. הציור שופע סצינות אלימות, מיניות ומוחצנת. הקצינים שוחטים בסכין את נשי ההרמון העירומות על רקע העיר הבוערת בעשן סמיך. הצבעים בציור עזים, בעוד האדום הוא הדומיננטי שביניהם.
הציור נמצא כיום במוזיאון הלובר שבפריז, והעתק שצייר האמן בשנת 1844 נמצא במוזיאון פילדלפיה לאמנות.